पर रामचन्द्र इनें गल्लें थमां ना नराश होए ऐ ते ना गै उनें हिम्मत हारी। 14 जनवरी 1923 आ. गी परतियै बटैह‌्ड़ै जाने ते उत्थें पाठशाला खोलने दा निश्‍चा कीता गेआ। एदे आस्तै लहोर थवां किश आर्य-समाजी उपदेशकें गी चेचे तौरे पर सद्धेआ गेआ हा। पूरी त्यारी कन्ने रामचन्द्र हुन्दा दल जम्मू थवां टोगें उप्पर बेहियै बटैह्‌ड़े लेई चली पेआ। अग्गें बटैह‌्ड़ै बी कट्टर-पैथियें दी तैयारी कोई घट्ट नेई ही। उस रोज उत्थें किश लगेह् राजपूतें ते गुज्जरें छिंज कराने बे ब्हाने कन्ने, आंढी-गुआढी पांएं दे लोकें गी इक साजशा तैह‌्त उत्थें सद्धी लैते दा हा।